Fidjiaanse nasionale vrouerugbyspan

Die **Fidjiaanse nasionale vrouerugbyspan** (Engels: *Fiji women’s national rugby union team*) is die nasionale vrouerugbyspan wat Fidji in internasionale wedstryde (toetswedstryde) verteenwoordig. Rugby word in Fidji geadministreer deur die Fidjiaanse Rugbyunie (*Fiji Rugby Union*, FRU) wat in 1913 gestig is. Fidji se bynaam is *Fijiana* en hulle speel tradisioneel in wit truie met swart broeke. Fidji is een van die min lande waar rugby die hoofsport is.

Fidji het in 2006 sy eerste internasionale wedstryd teen Samoa gespeel. Die span neem deel aan die jaarlikse Oseanië Rugby Vrouerugbykampioenskap, saam met Papoea-Nieu-Guinee, Samoa en Tonga. Fidji het twee keer vir die vrouerugbywêreldbekertoernooi gekwalifiseer, maar hulle is in 2021 en 2025 in die groepfase uitgeskakel. Die Fidjiaanse vrouerugbyspan is tans (September 2025) 14de op Wêreldrugby se wêreldranglys gelys.

## Beheerliggaam 
Die beheerliggaam vir rugby in Fidji is die Fidjiaanse Rugbyunie (Engels: *Fiji Rugby Union*, FRU). Die Fidjiaanse Rugbyunie is in 1913 gestig en het in 1987, net voor die eerste mansrugbywêreldbekertoernooi, ’n volle lid van die Internasionale Rugbyvoetbalraad (IRVR; nou Wêreldrugby) geword. Daarbenewens was die Fidjiaanse Rugbyunie in 2000 ’n stigtingslid van die Vereniging van Oseaniese Rugbyunies (*Federation of Oceania Rugby Unions*, FORU; nou Oseanië Rugby).

## Geskiedenis 
### Oorsprong 
Fidji het sy heel eerste wedstryd in 1997 teen ’n besoekende Amerikaanse span gespeel. In 2006 het die eerste amptelike toetswedstryd teen Samoa tydens die Stille Oseaan-vrouedrienasiesbeker  gevolg.

Tien jaar ná die Stille Oseaan-vrouedrienasiesbeker is die Oseanië Rugby Vrouerugbykampioenskap gestig. Die eerste Oseanië Rugby Vrouerugbykampioenskap 2016 is op die ANZ Nasionale Stadion in Suva tussen Fidji en Papoea-Nieu-Guinee beslis. Dié toernooi het gelyktydig gedien as Vrouerugbywêreldbeker 2017-kwalifisering.

In die uitspeelrondte het Fidji teen Hongkong en Japan te staan gekom, maar albei wedstryde verloor en vervolgens die Vrouerugbywêreldbeker 2017 misgeloop. In 2018 kon Fijiana die tweede Oseanië Rugby Vrouerugbykampioenskap 2018 beklink en daarmee sy titel onoorwonne verdedig.

Die Oseanië Rugby Vrouerugbykampioenskap was gelyktydig deel van die Vrouerugbywêreldbeker 2021-kwalifisering in Nieu-Seeland. Oseanië het vir die eerste keer oor sy eie kwalifiseringsplek by die vrouerugbywêreldbekertoernooi beskik. Australië en Nieu-Seeland het weens hul goeie prestasie tydens die vorige toernooi regstreeks gekwalifiseer, waardeur Fijiana die kwalifiseringsplek kon bespreek en ook vir die eerste keer vir ’n vrouerugbywêreldbekertoernooi gekwalifiseer het.

In 2022 het die Fidjiane in Brisbane twee toetswedstryde teen Australië en Japan gespeel. Dit was hulle eerste ontmoeting ooit met Australië en hul tweede wedstryd teen Japan. Fidji het die Oseanië Rugby Vrouerugbykampioenskap 2022 in Nieu-Seeland beklink. Tydens dié toernooi het die span geskiedenis gemaak met sy 152–0-oorwinning oor Papoea-Nieu-Guinee in Papakura, Nieu-Seeland.

### Eerste wêreldbekerdeelname 
In 2022 is Fijiana in sy eerste groepwedstryd afgeransel deur Engeland wat 14 drieë gedruk en met 84–19 geseëvier het. Daarna kon hulle hul eerste wêreldbekeroorwinning ooit aanteken deur Suid-Afrika met 21–17 te klop. Ná hul oorwinning het die Fidjiane met die 16de plek hul beste plek op Wêreldrugby se wêreldranglysm behaal. Frankryk het in die laaste groepwedstryd teen Fidji geen punte afgestaan nie en met 44–0 geseëvier. Daarmee het hulle in die negende plek geëindig.

### Tweede wêreldbekerdeelname 
Fidji het die Oseanië Rugby Vrouerugbykampioenskap 2024 beklink en sodoende vir die Vrouerugbywêreldbeker 2025 in Engeland gekwalifiseer. Die Fidjiane is egter ná twee nederlae teen Kanada en Skotland in die groepfase uitgeskakel. Hul troosprys was ’n oorwinning in die laaste groepwedstryd oor Wallis.

## Kleure, embleem en bynaam 
Fidji speel tradisioneel in ’n wit trui met swart kleuraksente, wit broeke en swart-wit-gestreepte sokkies. Hul alternatiewe trui is swart met wit kleuraksente, wit broeke en wit sokkies met swart bane.

Die beheerliggaam Fidjiaanse Rugbyunie se kenteken toon ’n palmboom in swart voor ’n gestileerde rugbybal met ’n swart fraiing en die belettering *Fiji Rugby* daaronder. Die nasionale span se bynaam is *Fijiana*.

## Tuisstadion 
Fidji se tuisstadion is die HFC Bank-stadion in die hoofstad Suva wat in 1951 opgerig is. Ná opknappings in 1978/79 en 2012 het dit ’n kapasiteit van 15&nbsp;000.

## Toetswedstryde 
Fidji het 14 van sy 28 toetswedstryde gewen, ’n wenrekord van 50,00%. Fidji se statistieke in toetswedstryde teen alle lande, in alfabetiese volgorde, is soos volg (korrek teen September 2025):

## Rekords 
### Wêreldbekerrekord 
Fidji het tot dusver vir twee vrouerugbywêreldbekertoernooie gekwalifiseer. Hulle is tydens die 2021- en 2025-toernooie egter ná een oorwinning elk in die groepfase uitgeskakel.

### Oseanië Rugby Vrouerugbykampioenskap 
Fidji se enigste jaarlikse toernooi sedert 2016 is die Oseanië Rugby Vrouerugbykampioenskap, waartydens hulle teen Papoea-Nieu-Guinee, Samoa en Tonga speel. Hulle het die toernooi vier keer gewen.
* Titeloorwinnings (4): 2016, 2018, 2022, 2024

## Spelers 
### Huidige span 
Die volgende spelers het die Fidjiaanse span gevorm tydens die Vrouerugbywêreldbeker 2025:

|
| valign="top"|

|}

### Bekende spelers 
Tot dusver is nog geen Fidjiaanse speler in Wêreldrugby se Heldesaal opgeneem nie.

## Afrigters 
Die volgende persone het al as hoofafrigters van Fijiana gedien:

## Sien ook 
* Fidjiaanse nasionale rugbyspan

## Verwysings 
## Eksterne skakels 
*  Amptelike webwerf van die Fidjiaanse Rugbyunie
*  Fidji by Wêreldrugby